SME D Bank เปิดตัวสินเชื่อเสริมสภาพคล่องผู้รับเหมา วงเงิน 1,000 ล้านบาท กู้ได้สูงสุด 15 ล้านบาทต่อราย
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME D Bank เปิดเผยว่า เพื่อช่วยสนับสนุนให้ผู้ประกอบการเอสเอ็มอีธุรกิจผู้รับเหมาก่อสร้าง รับจ้างทำของ หรือรับจ้างบริการ ที่มีผู้ว่าจ้างเป็นหน่วยงานภาครัฐหรือเอกชน ได้มีเงินทุนหมุนเวียน นำไปใช้เสริมสภาพคล่อง สามารถบริหารจัดการธุรกิจได้อย่างต่อเนื่อง SME D Bank ได้ออกผลิตภัณฑ์โครงการสินเชื่อเสริมสภาพคล่องผู้รับเหมา วงเงินรวม 1,000 ล้านบาท ในลักษณะเป็นสินเชื่อหมุนเวียนแบบแพ็คเกจ (Total Solution) ควบคู่ในรูปแบบวงเงินกู้ระยะสั้น (P/N) สามารถเบิกจ่ายได้สูงสุดร้อยละ 50 ของงวดงานใดงวดงานหนึ่งที่ทำ ควบคู่กับเติมเงินเพิ่มในรูปแบบวงเงินสินเชื่อแฟคตอริ่ง โดยรับซื้อลูกหนี้การค้า หรือโอนสิทธิให้ธนาคารได้ไม่เกินร้อยละ 90 ของมูลหนี้ทางการค้า สำหรับคุณสมบัติ ผู้กู้ต้องเป็นนิติบุคคล ดำเนินธุรกิจรับเหมาไม่น้อยกว่า 1 ปี วงเงินกู้สูงสุดถึง 15 ล้านบาทต่อราย คิดอัตราดอกเบี้ยเริ่มต้น MLR+ ร้อยละ 1.0 ต่อปี เปิดรับคำขอกู้จนถึงวันที่ 30 ธันวาคม 2565 ผู้ประกอบการที่สนใจสามารถแจ้งความประสงค์ได้ ผ่านเว็บไซต์ www.smebank.co.th หรือแอปพลิเคชัน “SME D Bank” รวมถึงสาขาของ SME D Bank ทั่วประเทศ สอบถามข้อมูลเพิ่มเติมได้ที่ Call Center 1357